Strategi for Sørholtet andelslag SA - Sørholtet barnehage, 2017-2021

# Formål

Sørholtet andelslag SA skal drive Sørholtet barnehage med et ideelt formål, og gi andelshaverne et kvalitetsmessig godt barnehagetilbud for barn under skolepliktig alder.

Sørholtet barnehage skal ivareta foresattes behov for trygghet, i samarbeid med hjemmet ivareta barnas behov for omsorg og lek, og fremme læring og danning som grunnlag for allsidig utvikling.

# Strategisk målsetting

Målsettingen med driften av Sørholtet barnehage er:

**å maksimere verdien barnehagen gir brukerne – barn og foresatte.**

Innenfor barnehagens interne og eksterne rammebetingelser finnes det rom for å maksimere verdien barnehagen gir brukerne. Verdi relateres til barnehagens formål, andre behov, krav og forventninger, og sammenlignbare tilbud.

# Visjon

Sørholtet barnehages visjon er at vi skal:

**sammen skape Jessheims beste barnehage – for barna, foresatte og personalet.**

Sørholtet barnehage skal være den beste barnehagen på Jessheim for barna som går der, og tilby det beste pedagogiske opplegget som ivaretar barnas behov for omsorg, lek og læring. Sørholtet barnehage skal være den beste barnehagen for de foresatte å ha barn i, og være attraktiv for fremtidige barn og foresatte. Sørholtet barnehage skal være den beste barnehagen å jobbe i.

# Kjerneverdier

**Glede – Likeverd – Identitet - Medvirkning – Trygghet**

Kjerneverdiene, **GLIMT**, og etterlevelse av disse er viktig for å ivareta formålet, nå målsettingen og for å strekke oss mot visjonen. Kjerneverdiene forplikter i både ord og handling, og skal prege barnehagen og alt vi foretar oss.

Vi vil hjelpe barna til å bli den beste versjonen av seg selv slik at de blir best mulig rustet til å dra ut i verden noe som skal gjenspeile seg i kjerneverdiene våre.

# Motto

Sørholtet barnehages motto er:

**Sørholtet barnehage – små øyeblikk, store drømmer!**

Motto viser til at det er de små tingene i hverdagen som er viktige, og som skaper helheten. Samtidig sier den at vi skal se fremover, drømme og sette oss store mål for fremtiden. Motto bør brukes i utadrettet kommunikasjon.

# Strategi

Sørholtet barnehage skal i perioden fra 2017 frem mot 2021 opprettholde dagens tilbud med 4 avdelinger og 80 barn. Barnehagens profil er kulturbarnehage, med blant annet fokus på kulturformidling og friluftsliv. Barn skaper sin egen kultur utfra egne opplevelser, og der barn og voksne er sammen over tid formes vår kultur. Kultur for oss vil dermed være «flytende» og kontinuerlig i utvikling, ettersom nye barn og voksne berører oss.

For å ivareta visjonen om å være Jessheims beste barnehage skal barnehagen fokusere på to strategiske tema i perioden, kvalitet i det pedagogiske tilbudet og kommunikasjon.

## Kvalitet

Hovedmålet med driften er å gi et godt pedagogisk tilbud til barna som går i barnehagen.

Kvalitet dreier seg om å hele tiden søke å forbedre kvaliteten i det pedagogiske tilbudet.

Forutsetningene for god kvalitet er høy kompetanse, god drift, systematisk HMS-arbeid og stabil økonomi.

## Kommunikasjon

Kommunikasjon med de foresatte, personalet, nærmiljøet, offentlige myndigheter og potensielle nye brukere vurderes som avgjørende for å kunne videreutvikle et kvalitetsmessig godt pedagogisk tilbud, sikre stabil økonomi og opprettholde dagens drift.

Kommunikasjon av barnehagens profil, mål, verdier, aktiviteter og organisering er avgjørende for å opprettholde rekruttering og for å bidra til kvalitetsmessig heving av det pedagogiske tilbudet. For å være et attraktivt valg for fremtidige barn, foresatte og ansatte må barnehagen klare å skille seg positivt fra de andre barnehagene i området.

*Sammendrag*

***Sørholtet barnehages strategi er kvalitet i det pedagogiske tilbudet samt god kommunikasjon for å skape Jessheims beste barnehage.***